Stellenbosch maak beursies oop vir moordslagoffer | Netwerk24
Deur Warda Meyer 20 September 2019 13:37
Lindoor is verlede naweek op die plaas Nietvoorbij met 'n mes gesteek en doodgeslaan in 'n hewige argument met haar kêrel.
Haar kêrel, Diaan Swartz, het vandeesweek op aanklag van moord in die landdroshof in Stellenbosch verskyn. Die saak is tot 27 September uitgestel.
Clarissa se familie het vroeër gesê dat daar nie geld is om haar mee te begrawe nie.
Clarissa Lindoor, die jong ma van Cloetesville wat na bewering deur haar kêrel vermoor is.
Die universiteit en die munisipaliteit het hul skok uitgespreek oor die moord op Lindoor en die gemeenskap aangemoedig om standpunt teen geslagsgegronde geweld in te neem.
Lindoor het vir 'n onderneming gewerk wat skoonmaakdienste by die universiteit lewer.
Die rektor en visekanselier van die Universiteit Stellenbosch, Wim de Villiers, sê hulle is geskok en bedroef oor die moord.
"Die feit dat hierdie moord gepleeg is ondanks die huidige fokus op geslagsgegronde geweld in ons land, dra by tot ons verontwaardiging. Die universiteit was in verbinding met Lindoor se familie en ons sal 'n finansiële bydrae tot haar begrafnis lewer."
Stuart Grobbelaar, woordvoerder van die Stellenbosch-munisipaliteit, sê dat 'n vrou uit hul eie gemeenskap 'n slagoffer van die voortslepende vlaag van geslagsgeweld geword het wat die hele land geruk het.
"Die munisipaliteit sal 'n bydrae lewer om te verseker dat Clarissa 'n gepaste begrafnis kry. Dit sal uit die burgemeestersfonds kom."
Joan Gideons, Clarissa se tannie, sê sy sal volgende Saterdag 28 September begrawe word. Sy het inwoners en instansies van Stellenbosch bedank vir hul openhartigheid om die familie met geld vir die begrafnis te help.